## Zakon o izmjenama i dopunama Zakona o pomorskom dobru i morskim lukama

### NN 141/2006 (27.12.2006.), Zakon o izmjenama i dopunama Zakona o pomorskom dobru i morskim lukama

# HRVATSKI SABOR

**3196**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O POMORSKOM DOBRU I MORSKIM LUKAMA

Proglašavam Zakon o izmjenama i dopunama Zakona o pomorskom dobru i morskim
lukama, kojega je Hrvatski sabor donio na sjednici 15. prosinca 2006. godine.

Klasa: 011-01/06-01/103
Urbroj: 71-05-03/1-06-2
Zagreb, 19. prosinca 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O POMORSKOM DOBRU I MORSKIM LUKAMA

Članak 1.

U Zakonu o pomorskom dobru i morskim lukama (»Narodne novine«, br. 158/03. i
100/04.) u članku 2. točki 8. iza riječi u zagradi: »(upravne zgrade, skladišta,
silosi, rezervoari i sl.)« umjesto zareza se stavlja točka, a riječi: »te drugi
kapitalni prekrcajni objekti (stalno učvršćene dizalice i sl.)« brišu se.
Iza točke 8. dodaje se nova točka 9. koja glasi:
»9. prekrcajna oprema su pojedinačni uređaji, strojevi, procesne instalacije,
lučke dizalice i drugi proizvodi od kojih se sastoji postrojenje ili su
samostalno ugrađeni u građevinu i služe tehnološkom procesu u luci i ne čine
pomorsko dobro.«
Dosadašnja točka 9. postaje točka 11.

Članak 2.

U članku 17. iza stavka 4. dodaje se stavak 5. koji glasi:
»Ne može se dati koncesija fizičkoj ili pravnoj osobi koja je gospodarski
koristila pomorsko dobro bez pravne osnove i /ili uzrokovala štetu na pomorskom
dobru ukoliko prethodno ne plati naknadu štete zbog stjecanja bez osnove, s tim
da visina naknade štete ne može biti manja od naknade za koncesiju, koju bi bio
dužan platiti ovlaštenik koncesije da pomorsko dobro koristi na temelju valjane
pravne osnove.«

Članak 3.

U članku 19. stavak 5. briše se.

Članak 4.

U članku 20. stavku 3. iza riječi: »koja obuhvaća« dodaju se riječi: »korištenje
ili«.
Iza stavka 6. dodaju se stavci 7. i 8. koji glase:
»Iznimno, ako je određeni projekt u interesu Republike Hrvatske ili ako to
ocjeni opravdanim, Vlada Republike Hrvatske uvijek može odlučiti o raspisivanju
javnog prikupljanja ponuda i davanju koncesije na pomorskom dobru.
U slučaju promjene namjene prostora koje je obuhvaćeno koncesijom, promjenom
dokumenata prostornog uređenja, ovlaštenik koncesije može zatražiti promjenu
namjene koncesije u kojem slučaju davatelj koncesije može odlučiti o izmijeni
odluke o koncesiji te utvrditi nove uvjete, opseg i obuhvat korištenja pomorskog
dobra.«

Članak 5.

U članku 28. stavku 3. iza riječi: »iznosu« točka se zamjenjuje zarezom i dodaju
se riječi: »osim za koncesije gradnje infrastrukture (vodovodna, kanalizacijska,
energetska i telefonska) u kojem slučaju se naknada utvrđuje kao za gospodarsku
upotrebu pomorskog dobra«.

Članak 6.

Iza članka 37. dodaje se članak 37.a koji glasi:

»Članak 37.a

Republika Hrvatska može poduzimati sve radnje radi zaštite pomorskog dobra, kao
i podnositi tužbe radi utvrđenja pomorskog dobra, naknade štete ili stjecanja
bez osnove protiv osoba koje gospodarski koriste ili su koristile pomorsko dobro
bez koncesije ili koncesijskog odobrenja i time ostvarile određenu korist ili
svojim radnjama uzrokovale štetu.«

Članak 7.

Članak 65. mijenja se i glasi:
»Vrste lučkih djelatnosti u lukama otvorenim za javni promet su:
1. privez i odvez brodova, jahti, ribarskih, sportskih i drugih brodica i
plutajućih objekata,
2. ukrcaj, iskrcaj, prekrcaj, prijenos i skladištenje roba i drugih materijala,
3. prihvat i usmjeravanje vozila u svrhu ukrcaja ili iskrcaja vozila s uređenih
lučkih površina,
4. ukrcaj i iskrcaj putnika uz upotrebu lučke prekrcajne opreme,
5. ostale gospodarske djelatnosti koje su u funkciji razvoja pomorskog prometa i
djelatnosti iz točke 1. do 4. ovoga članka (npr. opskrba brodova, pružanje
usluga putnicima, tegljenje, servisi lučke mehanizacije i ostale servisne
usluge, poslovi zastupanja u carinskom postupku, poslovi kontrole kakvoće robe i
dr.).
Na lučkom području mogu se obavljati i druge djelatnosti ako je to propisano
posebnim zakonom, kao i obavljanje drugih djelatnosti koje ne umanjuje ni
otežava obavljanje osnovnih lučkih djelatnosti predviđenih u stavku 1. ovoga
članka.
Poslovi pomorske agencije i otpremnički poslovi obavljaju se na temelju
odobrenja nadležne lučke uprave.
Ministar će donijeti akt kojim se propisuju kriteriji i tehničko-tehnološki
uvjeti za obavljanje djelatnosti, kao i kriterije i maksimalne iznose za
određivanje lučkih tarifa i to razlikujući teretne od putničkih luka, te
kriterije za produženje roka trajanja koncesije iz članka 9. ovoga Zakona.«

Članak 8.

U članku 66. stavku 5. točki 2. riječi: »točke 4. ovoga Zakona« zamjenjuju se
riječima: »točke 5. ovog Zakona«.

Članak 9.

U članku 67. dodaje se stavak 6. koji glasi:
»Lučka uprava može iznimno, na zahtjev ovlaštenika, uz prethodnu suglasnost
Vlade Republike Hrvatske, za koncesiju iz članka 66. stavka 5. točke 3. i 4.
ovoga Zakona i za prvenstvenu koncesiju produžiti rok trajanja koncesije do
ukupno 50 godina, za određena područja i odgovarajuće djelatnosti, te sukladno
tome izmijeniti i ostale uvjete iz odluke i ugovora o koncesiji u slučajevima:
– ako nove investicije to gospodarski opravdavaju,
– ako nastupi viša sila.«

Članak 10.

U članku 74. dodaju se stavci 3. i 4. koji glase:
»Lučko područje luka otvorenih za javni promet županijskog i lokalnog značaja
obuhvaća područje namijenjeno za obavljanje linijskog pomorskog prometa,
komunalni vez koji obuhvaća vez plovnog objekta čiji vlasnik ima prebivalište na
području jedinice lokalne samouprave ili plovni objekt pretežito boravi na tom
području i upisan je u upisnik brodova nadležne lučke kapetanije ili očevidnik
brodica nadležne lučke kapetanije ili ispostave, nautički vez za nautička
plovila, ribarski vez i privezišta.
Kriterije za određivanje namjene pojedinog dijela luke prema prethodnom stavku,
način plaćanja, uvjete korištenja, te određivanja visine naknade i raspodjele
propisati će ministar uz suglasnost ministra nadležnog za prostorno planiranje.«

Članak 11.

U članku 75. dodaje se stavak 5. koji glasi:
»Ministar će donijeti propis kojim će se odrediti kriteriji za osnivanje više
lučkih uprava iz stavka 1. ovoga članka.«

Članak 12.

U članku 78. stavak 2. mijenja se i glasi:
»U lukama otvorenim za javni promet lokalnog značaja u kojima ne postoji
gospodarski interes za pružanje usluga prihvata otpada, opskrbe vodom i
električnom energijom, te usluge može pružati lučka uprava.«
Iza stavka 2. dodaje se stavak 3. koji glasi:
»Prihodi ostvareni pružanjem usluga iz prethodnog stavka moraju se prikazati u
bilanci lučke uprave, te biti odvojeni od naplate lučkih pristojbi.«

Članak 13.

U članku 106. stavak 3. mijenja se i glasi:
»Žalba protiv rješenja donesenih na temelju ovoga Zakona ne odgađa izvršenje
rješenja.«

Članak 14.

Članak 110. briše se.

Članak 15.

U članku 111. stavak 6. briše se.

Članak 16.

U članku 114. stavku 1. točka 5. briše se.
Dosadašnja točka 6., koja postaje točka 5., mijenja se i glasi:
»5. ako u more ili na morsku obalu baca, odlaže ili ispušta krute, tekuće ili
plinovite tvari kojima se onečišćuje pomorsko dobro (članak 88).«
Dosadašnja točka 7. postaje točka 6.
U stavku 2. i stavku 3. riječi: »5.000,00 do 10.000,00« zamjenjuju se riječima:
»15.000,00 do 100.000,00«
Stavak 4. se briše.

Članak 17.

U članku 118. stavci 10. i 11. se brišu.

Članak 18.

Iza članka 118. dodaje se članak 118.a koji glasi:

»Članak 118.a

Sve lučke dizalice koje su stalno učvršćene na lučko područje u lukama otvorenim
za javni promet, odnosno u lukama posebne namjene, do stupanja na snagu ovog
Zakona postaju vlasništvo Republike Hrvatske .
Republika Hrvatska prenosi na upravljanje sve dizalice na luč­kom području u
lukama otvorenim za javni promet nadležnoj lučkoj upravi koja ih daje na
korištenje ovlašteniku koncesije prema uvjetima iz ugovora o koncesiji.
Republika Hrvatska prenosi na korištenje sve dizalice u lukama posebne namjene
ovlaštenicama koncesije prema uvjetima iz ugovora o koncesiji.«

Članak 19.

U članku 120. stavku 1. točka c) briše se.

Članak 20.

Ovlašćuje se ministar da u roku od 12 mjeseci od dana stupanja na snagu ovoga
Zakona donese propis:
1. o kriterijima i tehničko-tehnološkim uvjetima za obavljanje djelatnosti, kao
i kriterije za određivanje lučkih tarifa u lukama otvorenim za javni promet iz
članka 7. stavak 4. ovoga Zakona.
2. o kriterijima za osnivanje više lučkih uprava na području jedne županije iz
članka 11. ovoga Zakona.
Ovlašćuje se ministar da u roku od 12 mjeseci od dana stupanja na snagu ovoga
Zakona uz suglasnost ministra nadležnog za prostorno planiranje donese propis o
kriterijima za određivanje namjene pojedinog dijela luke otvorene za javni
promet županijskog i lokalnog značaja, način plaćanja veza, uvjete korištenja,
te određivanja maksimalne visine naknade i raspodjele prihoda iz članka 10.
ovoga Zakona.

Članak 21.

Ovaj Zakon stupa na snagu osmoga dana od dana objave u »Narodnim novinama«.

Klasa: 934-01/06-01/02
Zagreb, 15. prosinca 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 141/2006-3196
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)